I.C.U. is 'n afkorting vir 'Industrial and Commercial Workers Union', oorspronklik 'n organisasie vir Bantoe-arbeiders in 1919 deur Clements Kadalie in Kaapstad gestig. Sy doelstellings was om 'vir die Bantoewerker dieselfde te doen as wat die Suid-Afrikaanse Vakbondkongres vir die blanke doen'. Dit het met 24 lede begin, maar gou dwarsdeur die land versprei en teen 1924 meer as 100,000 lede gehad. Sy vernaamste organiseerder was Allison Wessel George Champion. Die I.C.U. was by die Internasionale Vakbondkongres in Amsterdam geaffilieer, en het in die buiteland so hoog aangeskrewe gestaan dat Kadalie in 1927 'n amptelike besoek aan Brittanje gebring het om die vakbondwese daar te bestudeer. Die gevolg was dat 'n beroepsorganiseerder, mnr. (later senator) W.G. Ballinger van Skotland af uitgebring is. Teen dié tyd het daar tweespalt ontstaan en sowel Kadalie as Champion het onafhanklike bewegings gestig. Die I.C.U. het geleidelik gedisintegreer en, afgesien van die Natalse tak, na 1930 heeltemal verdwyn. Bron: Ensiklopedie van Suidelike Afrika, Eric Rosenthal, 1967 Laat weet as u oor addisionele inligting beskik wat ons hier kan bywerk.
Moet nie met die Engelse ICU (intensive care unit) verwar word nie. ICU is Afrikaans is waakeenheid / hoësorg / intensief / intensiewe sorg. "My ouma is in intensief opgeneem". "Sy is vanoggend uit die hoësorg-eenheid ontslaan."